b'\n_START_ARTICLE_\nBojan \xc5\xa0rot\n_START_SECTION_\n\xc5\xbdivljenjepis\n_START_PARAGRAPH_\nBojan \xc5\xa0rot se je rodil leta 1960 v Celju kot najmla\xc5\xa1i od treh sinov (brat poslovne\xc5\xbeev Bo\xc5\xa1ka in Sre\xc4\x8dka \xc5\xa0rota). Po osnovni \xc5\xa1oli se je \xc5\xa1olal na I. gimnaziji v Celju ter nato na pravni fakulteti v Ljubljani, kjer je leta 1985 diplomiral._NEWLINE_V \xc4\x8dasu \xc5\xa1tudija se je aktivno ukvarjal z alpinizmom in imel status kategoriziranega \xc5\xa1portnika. Bil je \xc4\x8dlan ve\xc4\x8d alpinisti\xc4\x8dnih odprav, od tega trikrat v Himalaji in Karakorumu._NEWLINE_Po diplomi na univerzi se je leta 1985 zaposlil na nekdanjem Temeljnem sodi\xc5\xa1\xc4\x8du v Celju, kjer je leta 1989 opravil pravosodni izpit. Do leta 1991 je bil zaposlen kot sodnik na sodi\xc5\xa1\xc4\x8du v \xc5\xa0marju pri Jel\xc5\xa1ah, jeseni 1991 pa je odprl svojo odvetni\xc5\xa1ko pisarno, kjer je delo advokata opravljal \xc5\xa1est let. Leta 1997 se je kot dr\xc5\xbeavni sekretar zaposlil na Ministrstvu za pravosodje RS, bil namestnik ministra za pravosodje in pokrival podro\xc4\x8dje pravosodne uprave._NEWLINE_Na volitvah leta 1998 je bil kot kandidat Slovenske ljudske stranke izvoljen za \xc5\xbeupana Mestne ob\xc4\x8dine Celje. Leta 2002 je ponovno kandidiral na volitvah in bil s 56 odstotki glasov znova izvoljen za \xc5\xbeupana. Prav tako je bil na volitvah 2006 izvoljen za tretji mandat na mestu \xc5\xbeupana._NEWLINE_Trenutno (2012) opravlja svoj \xc4\x8detrti mandat kot \xc5\xbeupan mestne ob\xc4\x8dine Celje. _NEWLINE_Leta 2003 pa je postal podpredsednik Slovenske ljudske stranke. 17. novembra 2007 je bil na kongresu izvoljen za predsednika Slovenske ljudske stranke. 24. marca 2009 je odstopil s polo\xc5\xbeaja predsednika SLS._NEWLINE_Leta 2018 se je poro\xc4\x8dil s Katarino Karlov\xc5\xa1ek.'